Gebrande liggaam in kragsubstasie gevindArgieffoto Sers. Mamello Mokhuoane, woordvoerder van die polisie, het gesê die liggaam is deur een van die hoofelektrisiëns van die munisipaliteit ontdek. “Die Hennenman-kragsubstasie het ŉ kragonderbreking ondervind en die elektrisiën is daarheen om te kyk wat die oorsaak was,” het Mokhuoane gesê. “Toe die elektrisiën glo by die substasie aankom, het hy rubberstewels en ŉ boutsnyer naby die ingang gevind en binne die stasie op die gebrande liggaam van ŉ onbekende man afgekom. Hy het die polisie in kennis gestel.” Mokhuoane het gesê ŉ voorlopige ondersoek dui daarop dat die onbekende man beplan het om koperdraad te steel toe hy doodgeskok is.